钦定古今图书集成/明伦汇编/氏族典/第247卷 > 张懋
## 钦定古今图书集成/明伦汇编/氏族典/第247卷 > 张懋

按《元史张子良传》：“子良、子懋，字之美，有父风。侍子良
官京东，故懋领其众，从丞相阿术军，立归德府，以其
军镇之，移镇下邳，知归德府事。李璮叛济南，以其兵
戍蔡州。中统元年，授泗州军总把，佩金符。至元七年，
擢济南诸路新军千户，从丞相伯颜南征。懋以勇鸷
将弩前行，伯颜信用之，擢为省都镇抚。十三年，伯颜”
上其功，宣授懋明威将军、泗州安抚司达鲁花赤。十
四年，改安抚司为总管府，置宣慰使以统之，拜同知
淮西道宣慰司事。十六年，改授怀远大将军、吉州路
总管。懋恶衣粝食，率之以俭，慎刑平政，处之以公。新
府治，设义仓，虽能吏不过也。十七年二月，卒。追封清
河郡侯，谥宣敏。子二人：文焕，以父荫任承务郎，江州
路瑞昌县尹，文炳三汊河巡检。文焕子珪，初为高安
县尹，有异政，由是擢为江西检校，拜南台御史，继为
淮西、江西二道廉访佥事，用能世其家云。